**16 Psyche** é un asteroide pertencente ó cinto de asteroides descuberto por Annibale de Gasparis o 17 de marzo de 1852 dende o observatorio de Capodimonte en Nápoles, Italia. Nomeouse deste xeito pola deusa alegórica da mitoloxía grega Psique.

Características
---------------

### Tamaño e composición

É un corpo de 210 quilómetros de diámetro situado no cinto de asteroides entre os planetas Marte e Xúpiter e, mentres que a inmensa maioría dos asteroides coñecidos están constituídos por rocha e xeo, 16 Psyche é unha rareza pois está composto por ferro e níquel. Unha teoría apunta que o asteroide puido ser o núcleo metálico dun antigo planeta do sistema solar que tiña o tamaño de Marte e perdeu todas as súas capas exteriores fai miles de millóns de anos por colisións con outros corpos.

### Presenza de auga

A instalación do telescopio infravermello nos observatorios de Mauna Kea da NASA deu a coñecer probas da presenza de auga ou ións hidroxilo no asteroide en outubro de 2016. Pénsase que a auga alcanzou Psyche grazas ós impactos doutros asteroides máis pequenos que conteñen substancias volátiles como carbono e auga.

### Valor comercial

Lindy Elkins-Tanton, a científica principal da misión da NASA a Psyche, estimou que se o corpo de 200 quilómetros de ancho puidese ser dalgunha maneira transportado á Terra, tan só o ferro acadaría un prezo de 10 000 cuadrillóns de dólares estadounidenses.

Múltiples imaxes de Psyche tomadas polo Very Large Telescope.

Características orbitais
------------------------

Psyche orbita a unha distancia media de 2,923 UA do Sol, podendo achegarse ata 2,524 UA e afastarse ata 3,321 UA. Ten unha excentricidade de 0,1364 e unha inclinación orbital de 3,099°. Emprega 1825 días en completar unha órbita ó redor do Sol.

Misión da sonda Psyche
----------------------

*Artigo principal**:* Psyche (nave espacial).
Recreación artística da nave espacial Psyche orbitando o asteroide Psyche.
A NASA aprobou o 4 de xaneiro de 2017 un proxecto para explorar Psyche cunha sonda. Lindy Elkins-Tanton, da Universidade Estatal de Arizona e líder da misión, afirmou que 16 Psyche é o único obxecto da súa clase en todo o sistema solar e é a única forma de que os humanos visiten un núcleo planetario.

Está previsto o lanzamento da sonda espacial Psyche para xullo de 2022 a bordo dun foguete Falcon Heavy, que entrará na órbita do asteroide o 31 de xaneiro de 2026.

Notas
-----

1. 1 2  "(16) Psyche". *Jet Propulsion Laboratory* (en inglés). Consultado o 01-07-2020.
2. ↑  Schmadel, Lutz D. (2003). *Dictionary of Minor Planet Names* (en inglés) (5ª ed.). Springer. ISBN 3-540-00238-3.
3. ↑  Atkinson, Nancy. "Pure Metal Asteroid Has Mysterious Water Deposits". *Universe Today*. Consultado o 01-07-2020.
4. ↑  Simpson, Julia. "Giant Metallic Asteroid Psyche May Have Water". *Politicallore*. Consultado o 01-07-2020.
5. ↑  Emspak, Jesse (27-10-2016). "Giant Metallic Asteroid Psyche May Have Water". *Space.com* (en inglés). Consultado o 01-07-2020.
6. ↑  Scotti, Monique (14-01-2017). "NASA plans mission to a metal-rich asteroid worth quadrillions". *Global News* (en inglés). Consultado o 02-07-2020.
7. ↑  Foust, Jeff (28-02-2020). "Falcon Heavy to launch NASA Psyche asteroid mission". *SpaceNews.com* (en inglés). Consultado o 01-07-2020.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***16 Psyche Modificar a ligazón no Wikidata*** |

### Outros artigos

* Corpo menor do Sistema Solar

|  |  |
| --- | --- |
| Control de autoridades | 
* Wd: Q107517
* DAMIT: 109
* JPL: 20000016
* MPC: 16

 |